Võhikuile võiks näida, et kaitseseisukorra ajal pole kõik eelnimetatud õigusriigi põhimõtted riigiorganitele siduvad. Ni­melt on võrdse õiguse põhimõte sätitud PS-e 2. peatükis. Ja PS-e §-i 144 IV järgi, "Kaitseseisukorra ajal võib seaduse alusel ja piires kitsendada kodanikkude  õigusi, mis tähendatud Põhiseaduse teises peatükis." Järeldus, nagu kaitseseisukorra ajal egaalsuse printsiip ei pruugiks kehtida, ei pea aga mingil moel paika. PS-e §-i 144 alusel on kitsendatavad ainult kodanike põhiõigused (näit. õigus liiklemisvabadusele) peale nn. institutsiooniliste põhiõiguste (näit. õigus kultuurautonoomiale). Egaalsuse põhimõte pole aga teoreetiliselt üldse põhiõigus, seega on ta puutumatu. Üldse oleks väär arvata, nagu tähendaks kaitseseisukord volitust vägivallaks. Õigus ja õiglus  säilitavad ka sel ajal oma kehtivuse.